รัฐบาลไทย-ข่าวทำเนียบรัฐบาล-รมต. นร. กอบศักดิ์ฯ บรรยายหัวข้อ “การปฏิรูปประเทศ ยุทธศาสตร์ชาติ และโครงการประชารัฐ”
วันศุกร์ที่ 16 มีนาคม 2561
รมต. นร. กอบศักดิ์ฯ บรรยายหัวข้อ “การปฏิรูปประเทศ ยุทธศาสตร์ชาติ และโครงการประชารัฐ”
รมต. นร. กอบศักดิ์ฯ ต้อนรับคณะยุวชนประชาธิปไตย พร้อมกล่าวย้ําในการบรรยายฯ ให้ทุกภาคส่วนร่วมกันสร้างอนาคตของชาติไปสู่การพัฒนาที่ทัดเทียมนานาประเทศ
วันนี้ (15 มี.ค. 61) เวลา 13.00 น. ณ ตึกสันติไมตรี ทําเนียบรัฐบาล พลเอก ประยุทธ์ จันทร์โอชา นายกรัฐมนตรี มอบหมายนายกอบศักดิ์ ภูตระกูล รัฐมนตรีประจําสํานักนายกรัฐมนตรี เป็นผู้แทนให้การต้อนรับคณะยุวชนประชาธิปไตยและเจ้าหน้าที่ของสํานักงานเลขาธิการสภาผู้แทนราษฎร จํานวน 160 คน ที่เข้าร่วมโครงการส่งเสริมและสนับสนุนความเป็นพลเมืองของเยาวชนในระบอบประชาธิปไตย เพื่อพัฒนาประเทศไทยให้ยั่งยืน กิจกรรมยุวชนประชาธิปไตย ประจําปี 2561 โดยมี นายประกิจ ธนาเลิศสมบูรณ์ ผู้เชี่ยวชาญด้านเทคโนโลยีสารสนเทศ ศูนย์เทคโนโลยีสารสนเทศและการสื่อสาร สํานักเลขาธิการนายกรัฐมนตรี และเจ้าหน้าที่ที่เกี่ยวข้องเข้าร่วมงานด้วย
ผู้เชี่ยวชาญด้านเทคโนโลยีสารสนเทศ ได้กล่าวรายงานว่า โครงการส่งเสริมและสนับสนุนความเป็นพลเมืองของเยาวชนในระบอบประชาธิปไตยเพื่อพัฒนาประเทศไทยให้ยั่งยืน เป็นการดําเนินงานของสํานักงานเลขาธิการสภาผู้แทนราษฎร โดยให้การสนับสนุนการจัดกิจกรรมในรูปแบบต่าง ๆ มาอย่างต่อเนื่อง เพื่อให้เกิดประโยชน์ต่อเยาวชนทั่วทุกภูมิภาคอย่างเท่าเทียม การจัดกิจกรรมยุวชนประชาธิปไตย เป็นหนึ่งในกิจกรรมที่หลากหลายของโครงการฯ ซึ่งให้ความสําคัญในเรื่องขององค์ความรู้ด้านการเมืองการปกครองระบอบประชาธิปไตย โดยเยาวชนที่เข้าร่วมกิจกรรมจะมีโอกาสได้ศึกษาดูงานในสถานที่สําคัญ ๆ ซึ่งเป็นกลไกในการขับเคลื่อนกระบวนการทางการเมืองการปกครองไทย เช่น ศาล และองค์กรอิสระ องค์กรปกครองส่วนท้องถิ่น องค์การสหประชาชาติ และสถานที่ที่น้อมนําศาสตร์พระราชามาใช้ให้เกิดประโยชน์ต่อสังคมในวงกว้าง เป็นต้น เมื่อได้ศึกษาทั้งด้านองค์ความรู้ และประสบการณ์แล้ว เยาวชนจะสามารถนํามาบูรณาการ เพื่อแก้ปัญหาในกรณีศึกษาที่กําหนด ซึ่งมีรูปแบบที่หลากหลาย ทั้งในเรื่องบทบาทสมมติ สถานการณ์จําลอง เวทีเสวนาแลกเปลี่ยนความคิดเห็น การระดมสมองในกลุ่มย่อย ฯลฯ เพื่อสร้างสรรค์ผลงานที่แสดงให้เห็นถึงการใช้องค์ความรู้ และทักษะในเชิงบูรณาการได้อย่างชัดเจน ผลงานที่เยาวชนได้สร้างขึ้นขณะเข้าร่วมกิจกรรม แสดงถึงศักยภาพของการเข้ามามีส่วนร่วมของเยาวชน ในกิจกรรมของสถาบันนิติบัญญัติ ซึ่งสามารถนําไปขยายผลในรูปแบบอื่น ทั้งการเผยแพร่ความรู้ การนําทักษะ และประสบการณ์ไปสานต่อให้เกิดประโยชน์ต่อเยาวชน และเป็นการสร้างเครือข่ายเยาวชนของสถาบันนิติบัญญัติเพื่อสร้างประโยชน์ให้กับสังคมต่อไป
โอกาสนี้ รัฐมนตรีประจําสํานักนายกรัฐมนตรี ได้บรรยายพิเศษในหัวข้อ “การปฏิรูปประเทศ ยุทธศาสตร์ชาติ และโครงการประชารัฐ” แก่เยาวชนที่เข้าร่วมโครงการฯ ว่า อยากให้เยาวชนทุกคนเป็นโครงข่ายและเป็นกําลังสําคัญของรัฐสภาต่อไป ซึ่งสมัยก่อนตนได้เคยทํางานที่รัฐสภาเกี่ยวกับการปฏิรูปประเทศและการร่างรัฐธรรมนูญของอาจารย์บวรศักดิ์ อุวรรณโณ สิ่งหนึ่งที่อยากจะเล่าให้ฟัง คือ รัฐบาลมีความตั้งใจโดยเฉพาะนายกรัฐมนตรีต้องการให้มีการเปลี่ยนแปลงของประเทศไทยสู่ประชาธิปไตยที่มีธรรมาภิบาลอย่างแท้จริงนําประเทศไปสู่ความมั่นคง มั่งคั่ง และยั่งยืน ซึ่งคนไทยทุกคนต้องสร้างอนาคตไว้ในใจต่อการเปลี่ยนแปลงประเทศ เพื่อให้ทุกคนมีความเป็นอยู่ที่ดีขึ้น ดังนั้น รัฐบาลได้จัดทําร่างยุทธศาสตร์ชาติระยะ 20 ปี เพื่อใช้ในการขับเคลื่อนการพัฒนาประเทศสู่ความมั่นคง มั่งคั่ง และยั่งยืน โดยรัฐบาลได้ดําเนินการจัดทําร่างแผนปฏิรูปประเทศเสร็จแล้วทั้ง11 ด้านเพื่อการสร้างความสามารถในการแข่งขัน การพัฒนาและเสริมสร้างศักยภาพคน การสร้างโอกาส ความเสมอภาคและเท่าเทียมกันทางสังคม การสร้างการเติบโตบนคุณภาพชีวิตที่เป็นมิตรต่อสิ่งแวดล้อม การปรับสมดุลและพัฒนาระบบการบริหารจัดการภาครัฐ อีกทั้ง เพื่อให้สังคมไทยมีความปรองดองและสามัคคี ประชาชนมีความเป็นอยู่ที่ดีขึ้นตามหลักปรัชญาของเศรษฐกิจพอเพียงของพระบาทสมเด็จพระเจ้าอยู่หัว (รัชกาลที่9) ที่ทรงมีพระราชดํารัสแก่ชาวไทยว่า การดํารงอยู่และปฏิบัติตนของประชาชนในทุกระดับ ตั้งแต่ระดับครอบครัว ระดับชุมชน จนถึงระดับรัฐ ทั้งในการพัฒนาและบริหารประเทศให้ดําเนินไปในทางสายกลาง โดยเฉพาะการพัฒนาเศรษฐกิจ เพื่อให้ก้าวทันต่อโลกยุคโลกาภิวัตน์ นอกจากนี้ รัฐบาลพร้อมที่จะเดินหน้าปฏิรูปประเทศจนกว่าจะมีรัฐบาลชุดใหม่เข้ามาทํางานคู่ขนานกันไปอีกด้วย
รัฐมนตรีประจําสํานักนายกรัฐมนตรี กล่าวถึง โครงการประชารัฐที่รัฐบาลได้ขับเคลื่อนพัฒนาประเทศโดยเน้นการสร้างความมีส่วนร่วมระหว่างภาครัฐ เอกชน ประชาชนให้เข้ามาช่วยเดินหน้าพัฒนาปฏิรูปประเทศ รวมถึงแก้ไขปัญหาต่างๆ ไม่ว่าจะเป็นการลดความเหลื่อมล้ําในสังคม การยกระดับคุณภาพชีวิตคนไทย ตลอดจนการเพิ่มขีดความสามารถในการแข่งขันของประเทศ นอกจากนี้ ยังได้มีการก่อตั้งบริษัท ประชารัฐรักสามัคคี จํากัด โดยเป็นรูปแบบวิสาหกิจเพื่อสังคมที่ไม่แสวงหาผลกําไรมีหน้าที่ช่วยเหลือต่อยอดชุมชนที่มีความพร้อม ให้สามารถเพิ่มรายได้จากธุรกิจการเกษตร การแปรรูป และการท่องเที่ยวโดยชุมชน เป็นการเสริมความเข้มแข็งให้กับเศรษฐกิจฐานรากของประเทศให้มีความมั่นคง ซึ่งปัจจุบันสามารถจัดตั้งบริษัทประชารัฐรักสามัคคีได้ครบทั่วประเทศ 76 จังหวัด และวิสาหกิจชุมชนเข้าร่วมรับการช่วยเหลือจํานวนมาก สามารถช่วยเหลือต่อยอดทางรายได้ และพัฒนาการบริหารจัดการให้โครงการท้องถิ่นชุมชนประสบความสําเร็จ พร้อมกันนี้ ขอให้เยาวชนทุกคนออมเงิน เพื่อการวางแผนทางการเงิน ซึ่งจะนําไปสู่ความมั่นคงในการลงทุนการสร้างอาชีพรายได้ ซึ่งทุกอาชีพสามารถสร้างรายได้ให้กับตนเอง โดยการการปลูกฝังนิสัยการออมและการใช้เงินอย่างรู้คุณค่าตั้งแต่วัยเด็ก จะช่วยให้เยาวชนสามารถกําหนดพฤติกรรมทางการเงินของตนเองได้อย่างชัดเจน ซึ่งจะถูกพัฒนาไปสู่การบริหารการเงินอย่างมีวินัยในระยะยาว
รัฐมนตรีประจําสํานักนายกรัฐมนตรี กล่าวว่า รัฐบาลกําลังดําเนินการพัฒนาพื้นที่เศรษฐกิจพิเศษและเมือง พัฒนาเขตเศรษฐกิจ พิเศษชายแดน และพัฒนาระบบเมืองศูนย์กลางความเจริญ การลงทุนพัฒนาโครงสร้างพื้นฐาน ด้านการขนส่ง เพื่อการเชื่อมโยงกับภูมิภาคและเศรษฐกิจโลก เพื่ออนาคตประเทศไทยในระยะยาว จึงได้มีการลงทุนพัฒนาระบบรถไฟความเร็วสูงหลายเส้นทาง รวมถึงโครงการรถไฟความเร็วสูงที่จะมีขึ้นภายในปีที่ผ่านมาได้มีแผนดําเนินการใน 2 โครงการคือสาย อ.เด่นชัย จ.แพร่-เชียงราย-เชียงของ และสาย อ.บ้านไผ่ จ.ขอนแก่น-สกลนคร-มุกดาหาร-นครพนม เพื่อให้สอดรับกับการพัฒนาโครงสร้างพื้นฐานด้านคมนาคมขนส่งและบริการเป็นพื้นฐานสําคัญที่จะช่วยเสริมสร้างความมั่นคงของประเทศและการพัฒนาโครงสร้างพื้นฐานด้านคมนาคมขนส่งและระบบโลจิสติกส์ที่ครอบคลุม จะเห็นได้ว่าในช่วง 10 ปีที่ผ่านมาในขณะนั้นประเทศไทยมีปัญหาที่สะสมมาอย่างยาวนาน ซึ่งจะทําอย่างไรที่จะทําให้ประเทศไทยได้มีการแข่งขันกับประเทศเพื่อนบ้าน ซึ่งทุกภาคส่วนต้องมีการปรับและพัฒนาตนเองให้ทัดเทียมกับนานาประเทศอีกด้วย
..................................
กลุ่มประชาสัมพันธ์และเผยแพร่ สํานักโฆษก